ไทยพาณิชย์เจาะนักลงทุนจีน
ปล่อยกู้ซื้อที่ดินนิคมอุตฯ ในไทย 3 แห่ง ตั้งเป้ายอดรวม 5 พันล้าน
30 ส.ค. 2559

ปล่อยกู้ซื้อที่ดินนิคมอุตฯ ในไทย 3 แห่ง ตั้งเป้ายอดรวม 5 พันล้าน
ไทยพาณิชย์เจาะกลุ่มนักลงทุนจีน ปล่อยกู้บริดจ์โลนซื้อที่ดินในนิคมอุตสาหกรรม 3 แห่ง ตั้งวงเงิน 5,000 ล้าน ใน 3 ปี
นายอาทิตย์ นันทวิทยา กรรมการผู้จัดการใหญ่และประธานเจ้าหน้าที่บริหาร ธนาคารไทยพาณิชย์ เปิดเผยว่า เพื่อสนับสนุนการลงทุนของนักธุรกิจจีนในไทย ธนาคารจะปล่อยสินเชื่อให้นักธุรกิจจีนเพื่อซื้อที่ดินในนิคมอุตสาหกรรม 3 แห่ง คือ บริษัทเหมราชพัฒนาที่ดินในเครือบริษัท ดับบลิวเอชเอ คอร์ปอเรชั่น บริษัท สวนอุตสาหกรรมโรจนะ และบริษัท อมตะ คอร์ปอเรชั่น ในรูปสินเชื่อระยะสั้น (บริดจ์โลน) 1 ปี รายละไม่เกิน 200 ล้านบาท โดยธุรกิจจีนที่สนใจต้องเป็นบริษัทที่จดทะเบียนในไทย ได้รับการอนุมัติการส่งเสริมจากคณะกรรมการส่งเสริมการลงทุน (บีโอไอ) แล้ว และต้องมีสัญญาซื้อขายที่ดินกับนิคมทั้ง 3 แห่ง
ทั้งนี้ อยู่ระหว่างพูดคุยกับนักธุรกิจจีนที่ส่วนใหญ่เป็นขนาดกลางและขนาดเล็ก ที่สนใจสินเชื่อบริดจ์โลนประมาณ 10 ราย วงเงินรวม 1,000-1,500 ล้านบาท โดยคาดว่าจะมีลูกค้าจีนเข้าร่วมโครงการไม่ต่ำกว่า 50 ราย วงเงินสินเชื่อรวมกว่า 5,000 ล้านบาท ภายใน 3 ปี และหากมีการตอบรับดีก็อาจจะขยายไปนักลงทุนประเทศอื่นเพิ่มได้ ส่วนกรณีธุรกิจลูกค้าเกิดหนี้เสีย ธนาคารสามารถขายที่ดินคืนแก่นิคมอุตสาหกรรม เพื่อนำไปขายให้รายใหม่ได้ความเสี่ยงจึงลดลง
โดยที่ผ่านมาธนาคารมีการปล่อยสินเชื่อให้กับกลุ่มธุรกิจจีนกว่า 1.5 หมื่นล้านบาท คาดว่าในช่วง 2-3 ปีข้างหน้า วงเงินสินเชื่อจะเพิ่มเป็นกว่า 3-4.5 หมื่นล้านบาท
สำหรับทิศทางปริมาณการลงทุนตรง (เอฟดีไอ) จากจีนเพิ่มขึ้นเรื่อยๆ ซึ่งข้อมูลจากบีโอไอพบว่า เอฟดีไอจากจีนเติบโตสูงสุดเป็นอันดับ 1 ปัจจุบันมีวงเงิน 4 หมื่นล้านบาท และคาดว่าจะเพิ่มเป็น 1 แสนล้านบาท ในปี 2563 ทำให้ธนาคารตั้งสายงานธุรกิจและทีมงานที่ให้บริการลูกค้าจีนโดยเฉพาะ เพื่อตอบโจทย์ลูกค้าจีนที่ต้องการลงทุนนอกประเทศตามยุทธศาสตร์รัฐบาลจีนและสนับสนุนนโยบายของบีโอไอ ซึ่งก่อนหน้านี้ธนาคารมีลูกค้านักธุรกิจจีนที่ลงทุนในไทย อาทิ บริษัท ทริน่าโซลาร์ ผู้ผลิตแผงพลังงานแสงอาทิตย์อันดับ 1 ของโลก และบริษัท ชิงเต่า เซนจูรี่ ไทร์ ผู้ผลิตยางรถยนต์รายใหญ่จากจีน
น.ส.จรีพร จารุกรสกุล ประธานเจ้าหน้าที่บริหารกลุ่ม บริษัท ดับบลิวเอชเอฯ กล่าวว่า นิคมเหมราช มีนักลงทุนจีนประมาณ 5% เป็นการลงทุนโครงการขนาดใหญ่หลายประเภทอุตสาหกรรม ทั้งยานยนต์ อิเล็กทรอนิกส์ และพลังงาน อาทิ ผลิตรถยนต์ยี่ห้อเอ็มจี หัวเว่ย ผลิตแผงโซลาร์ และสินค้าอุปโภคบริโภค